धर्म का मार्ग
मर्यादा पुरुषोत्तम श्रीराम ने आज के मनुष्य को धर्म के मार्ग पर चलना सिखाया। धर्म से बढ़कर इस संसार में और कुछ नहीं है यह संदेश दिया। लेकिन आज वही मनुष्य उनके बनाए मार्ग को तोड़ना चाहता है? मैं बात कर रही हूं श्री राम के आदेश पर उनकी सेना द्वारा बनाए गए रामसेतु पुल की, जिसे लेकर 18वीं सदी से ही बहस चल रही है।
नष्ट करने की योजना
इस पुल का फैसला करने के लिए ना केवल भारतीयों द्वारा बल्कि अंग्रेजों द्वारा भी दखलंदाजी की गई है। एक रिपोर्ट के अनुसार वर्ष 1860 में अल्फ्रेड डी. टेलर नामक एक अंग्रेज द्वारा रामसेतु पुल को तोड़ कर जलजहाजों के आवागमन के लिए इस्तेमाल करने की योजना बनाई गई थी। इसी योजना को वर्षों बाद फिर भारत सरकार ने भी तवज्जो दी। एक के बाद एक समितियां बनाई गईं लेकिन फिर भी आज तक इस पुल का फैसला ना हो सका।
पर्यावरण विभाग की राय
एक तरफ जहां इस पुल पर राजनीति हो रही है, वहीं दूसरी ओर पर्यावरण विभाग भी इसकी सहमति नहीं देता। यही कारण है कि आज भी इस पुल का मसला अटका हुआ है। क्या आप जानते हैं कि तमाम कोशिशों के बाद आखिरकार 2 जुलाई, 2005 में रामसेतु को तुड़वाने का काम शुरू कर दिया गया था, लेकिन इस बीच जो हुआ वह चौंकाने वाला था।
क्या श्री राम ने किया यह
अचानक कुछ रहस्यमयी कारणों से इस पुल को नष्ट करने वाली दो क्रेन समुद्र में समा गई। यह सब कैसे, कब और किन हालातों मे हुआ इसका कोई पता नहीं लगा पाया, परंतु कुछ लोगों का मानना है कि हो ना हो यह श्रीराम द्वारा दिया गया दंड ही है। उनके बनाए पुल से जो छेडछाड़ करेगा उसका यही हाल होगा। सत्य भी तो यही है। उपरोक्त सभी तथ्यों को समझने से पहले यह जानना जरूरी है कि श्री राम, रामसेतु और उसे नष्ट करने जैसी कड़ियां किस प्रकार से आपस में जुड़ी हैं।
विष्णु के सातवें अवतार
भगवान राम, जो कि भगवान विष्णु के सातवें अवतार माने जाते हैं, उनके जीवन से लेकर उनके धरती लोक पर अवतार समाप्त होने तक अनेक ऐसी कहानियां प्रचलित हैं, जो बेहद रोचक जानकारी की हैं। लेकिन इससे भी ज्यादा रोचक हैं श्री राम के जन्म के तथ्य। यहां मैं उनके जन्म की कहानी नहीं बल्कि उनका जन्म कब हुआ उन तथ्यों पर प्रकाश डालना चाहती हूं।
राम के जन्म की तारीख
भगवान राम के जन्म की तारीख और कितने समय पहले उन्होंने जन्म लिया, इसके जवाब में वैज्ञानिकों ने अनेक प्रकार के अध्ययन किए हैं। मान्यता है कि भगवान राम का जन्म तकरीबन 17 लाख और 50 हजार साल पहले हुआ होगा। लेकिन यदि मनुष्य का धरती पर अस्तित्व परिभाषित करने वाले मनुस्मृति ग्रंथ की बात करें, तो मनुस्मृति के मुताबिक भगवान राम का जन्म करीब 1 करोड़, 81 लाख, 50 हजार, 155 वर्ष पूर्व हुआ था।
वैज्ञानिक शोध
कुछ वैज्ञानिक शोध के मुताबिक श्री राम का जन्म 7,127 साल पहले अयोध्या में हुआ था लेकिन एक और अध्ययन यह कहता है कि उनका जन्म चैत्र महीने के शुक्ल पक्ष का नौवें दिन और दोपहर 12 से 1 के बीच हुआ था। यही दिन भारत में रामनवमी के रूप में मनाया जाता है। इस बात में कोई दो राय नहीं कि श्रीराम के जन्म की कहानी जितनी पुरानी है, उसी के आसपास का समय ही रामसेतु के निर्माण का भी है। लेकिन क्यों बना यह पुल, आइए जानते हैं:
रामायण
महर्षि वाल्मीकि द्वारा रची गई रामायण के अनुसार जब असुर सम्राट रावण, श्री राम की अर्धांगिनी सीता का हरण कर उन्हें लंका ले गया था, तब भगवान श्रीराम चिंतित हो उठे कि आखिर किस प्रकार से सीता को वापस लाया जाए। उस समय हनुमान जी ने अपनी दैविक शक्तियों का प्रयोग किया और लंका में सीता को खोज निकाला।
रावण के बंदी
वे चाहते तो सीता जी को अकेले अपने साथ वापस ले आते, लेकिन जब उन्होंने श्री राम को बताया कि सीता जी के साथ अनगिनत लोग रावण के बंदी बने हुए हैं, तो भगवान राम ने फैसला किया कि वे लंका जाकर ही सबको रावण की कैद से छुड़ाएंगे। लेकिन कैसे यह एक बड़ा सवाल था।
बड़ा समुद्र
उनके सामने एक बड़ा समुद्र था जिसे पार कर सकना असंभव के बराबर था। तब श्रीराम ने माता सीता को लाने के लिए बीच रास्ते आने वाले इस समुद्र को अपने तीर से सुखा देने का कठोर फैसला लिया। उनके इस फैसले को सुन समुद्र से एक आवाज आई। समुद्र देवता प्रकट हुए और बोले, "हे प्रभु, आप अपनी वानर सेना की मदद से मेरे ऊपर पत्थरों का एक पुल बनाएं। मैं इन सभी पत्थरों का वजन सम्भाल लूंगा।"
वानर सेना
इसके बाद पूरी वानर सेना तरह-तरह के पत्ते, झाड़ तथा पत्थर एकत्रित करने लगी। नल और नील की सहायता से एक कतार में किस प्रकार से पत्थरों को लगाना है और एक मजबूत पुल बनाना है, यह सभी योजनापूर्वक किया गया। अंत में एक विशाल पुल तैयार किया गया जिसका एक हिस्सा भारत से जुड़ा था और दूसरा हिस्सा रावण की नगरी लंका से।
रावण को हराया
इस पुल से लंका पहुंचकर श्री राम ने रावण को हराया और माता सीता के साथ तमाम उन लोगों को रावण की कैद से मुक्त कराया जो वर्षों से अत्याचार के अंधेरे में डूबे हुए थे। इस युद्ध पर विजय प्राप्त करने के बाद ही श्री राम अपनी पत्नी सीता और अनुज लक्ष्मण के साथ अयोध्या वापस लौटे थे।
पुल कैसे बना
महर्षि वाल्मीकि की रामायण में भले ही रामसेतु को बनाने का हर एक अध्याय काफी बारीकी से परिभाषित किया गया हो, लेकिन आज भी मनुष्य उसे वैज्ञानिक रूप में समझना चाहता है। जिस समुद्र पर यह पुल बनाया गया है वह इतना गहरा है कि उस पर किसी भी प्रकार का वाहन चलाना और उसे नियंत्रित कर पाना नामुमकिन ही है। तो फिर यह पुल कैसे बना और किस प्रकार से इसने श्री राम के साथ वानर सेना और छोटे-बड़े सभी पशुओं का वजन संभाला?
हजारों वर्ष पहले
इस पर वैज्ञानिकों का मानना है कि हो सकता है कि हजारों वर्ष पहले जब रामसेतु पुल बनाया गया हो, तब समुद्र का जलस्तर इतना ऊपर नहीं हो, जितना आज है। तब शायद जलस्तर कम से कम इतना रहा होगा कि पत्थरों की तीन-चार परत लगाने से एक पुल बन सके और उसे तरीके से बांधने से वह पुल इस्तेमाल करने लायक भी हो सके।
नासा की रिपोर्ट
लेकिन वर्षों बाद वातावरण के परिवर्तन से जलस्तर बढ़ गया और यह पुल काफी नीचे डूब गया। इस बात पर यकीन करने के लिए अमेरिका की प्रसिद्ध वैज्ञानिक संस्था, नैशनल एरोनॉटिक्स एंड स्पेस (नासा) द्वारा रामसेतु की सैटेलाइट से ली गई तस्वीरों की मदद ली जा सकती है।
रामेश्वर से मन्नार द्वीप
यह तस्वीरें बताती हैं कि भारत के दक्षिणी छोर रामेश्वर से होकर श्रीलंका के मन्नार द्वीप तक एक पुल बना हुआ है, लेकिन कुछ मील की दूरी के बाद इसके पत्थर समुद्र में डूब गए हैं। नासा का मानना है कि हो सकता है कि आज भी समुद्र के निचले भाग पर कुछ पत्थर मौजूद हों।
श्रीलंका से भारत का आवागमन
अब सच में यह पुल समुद्र के नीचे मौजूद है या नहीं, यह कह पाना मुश्किल है लेकिन इस पुल पर की गई तमाम राजनीति लोगों की भावनाओं को ठेस पहुंचाती है। इसे नष्ट करके दोबारा इस स्थान पर एक पुल बनाने का एक ही मकसद है और वो है जल आवागमन को शुरू करना।
समुद्र गहरा है
समुद्र गहरा होने के कारण जो जहाज भारत से श्रीलंका या फिर श्रीलंका से भारत की ओर आते हैं, उन्हें ठीक जिस स्थान पर यह पुल बना है, उसकी उम्मीद से ज्यादा गहराई से बचने के लिए काफी घूम कर निकलना पड़ता है, जिस वजह से समय के साथ-साथ अन्य खर्चे भी ज्यादा होते हैं।
भगवान राम की रचना से छेड़छाड़
इसी का हल निकालने के लिए भारत सरकार द्वारा भगवान राम की इस रचना से छेड़छाड़ करने का फैसला किया गया। ठीक जिस जगह यह पुल बना हुआ है वह स्थान श्रीलंका पहुंचने के लिए छोटा रास्ता है, परंतु रामसेतु को तोड़े बिना कोई भी कार्य संभव नहीं है।
परिणाम भुगतना पड़ता है
किंतु दूसरी ओर यह भी सत्य है कि भगवान की बनाई हुई रचना को जो भी कोई खत्म करने की कोशिश करता है, उसका परिणाम उसे भुगतना ही पड़ता है।